समायोजनामा जाने लडाकुको संख्या ६ हजार ५ सयबाट बढाउन फेरि दलहरूसँग मोलतोल थाल्न माओवादीमा दबाब परेको छ । दलहरू माओवादीसँग त्यो डेढ अर्बको हिसाबकिताब खोज्ने मुडमा छन् । लडाकुका रूपमा नाम दर्ता गराउने तर शिविरमा नबसी अन्य रोजगारी गरिरहेका माओवादी नेताहरूसँगै सम्बन्धित ‘कथित लडाकु’ हरूको पनि पहिचान सार्वजनिक भएको छ । यो अवस्थामा अगाडि बढिसकेको प्रक्रिया त नरोकिएला तर अन्तिम क्षणमा आएका नयाँ चुनौतीले प्रक्रिया अझै संवेदनशील स्थितिमा रहेको प्रमाणित गरेका छन् ।
